
RAPORT DE RESPINGERE
asupra Propunerii legislative privind înființarea Societății Naționale „Cai de Rasă“ – S.A. în cadrul A.N.S.V.S.A și preluarea patrimoniului acesteia de la Direcția de Creștere, Exploatare și Ameliorare a Cabalinelor din cadrul Regiei Naționale a Pădurilor -ROMSILVA
(Plx. 573/2018)

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia  pentru agricultură, silvicultură, industrie alimentară şi servicii specifice a fost sesizată spre dezbatere în  fond cu propunerea legislativă privind înființarea Societății Naționale „Cai de Rasă“ – S.A. în cadrul A.N.S.V.S.A și preluarea patrimoniului acesteia de la Direcția de Creștere, Exploatare și Ameliorare a Cabalinelor din cadrul Regiei Naționale a Pădurilor -ROMSILVA, transmisă cu adresa nr. Plx 573 din 22 octombrie 2018 și înregistrată cu nr.4c-5/606  din 23 octombrie  2018.
Senatul în calitate de primă Cameră sesizată a respins inițiativa legislativă în şedinţa din 17 octombrie  2018.
Conform prevederilor art. 76 alin.(2) din Constituţia României, republicată şi ale art.92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră Decizională.
Consiliul Legislativ a avizat negativ , propunerea legislativă conform avizului nr. 738/19.07.2018.
Guvernul prin punctul de vedere nr. 1869/DPSG/01.10.2018 nu susține adoptarea propunerii legislative.
Propunerea legislativă are ca obiect de reglementare înființarea Societății Naționale „Cai de Rasă“ – S.A., ca societate pe acțiuni, unitate de interes național, persoană juridică română cu capital de stat, în subordinea Autorității Naționale Sanitare Veterinare și pentru Siguranța Alimentelor (ANSVSA) prin preluarea patrimoniului  de la Direcția de Creștere, Exploatare și Ameliorare a Cabalinelor din cadrul Regiei Naționale a Pădurilor – ROMSILVA.
 Potrivit prevederilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei pentru agricultură, silvicultură, industrie alimentară şi  servicii specifice au examinat propunerea legislativă, în şedinţa din 11.12.2018.
Din totalul de 24 de deputați ai Comisiei pentru agricultură, silvicultură, industrie alimentară şi servicii specific,  membrii acesteia au fost prezenți la dezbatere conform listei de prezență.
   La dezbaterea inițiativei legislative a participat ca invitat, în conformitate cu prevederile art. 55 din Regulamentul Camerei Deputaţilor, republicat, cu modificările și completările ulterioare domnul Sorin Claudiu Roșu Mareș, secretar de stat Ministerul Agriculturii și Dezvoltării Rurale.
În urma examinării propunerii legislative şi a opiniilor exprimate, membrii Comisiei pentru agricultură, silvicultură, industrie alimentară şi servicii specifice au hotărât, în unanimitate de voturi,  să supună plenului Camerei Deputaților respingerea propunerii legislative din următorul motiv:
-propunerea legislativă prin obiectul de reglementare propune înființarea unei noi entități economice cu reguli insuficient conturate.
Propunerea legislativă  face parte din categoria legilor ordinare. 

